شام پر علی بن ابی طالب کا دوسرا حملہ

تصغیر|آیا صوفیہ، استنبول میں آویزاں علی کا مخطط نام۔
شام پر امام علی کے دوسرے حملے سے مراد علی بن ابی طالب، جو چوتھے خلیفہ راشد (حکومت: 656ء تا 661ء) اور پہلے شیعہ امام تھے، کی وہ نا تمام کوششیں ہیں جن کے تحت انھوں نے شام کے گورنر معاویہ بن ابی سفیان کے خلاف ایک نئی فوجی مہم منظم کرنے کی سعی کی۔ 657ء میں جنگِ صفین کے غیر فیصلہ کن انجام کے بعد علی نے 658ء میں جنگِ نہروان میں خوارج کی بغاوت کو کچل دیا تاہم اس کے بعد عراق میں ان کا فوجی اتحاد بکھر گیا کیونکہ قبائلی سرداروں نے اپنی حمایت واپس لے لی۔ ان سرداروں کو امید تھی کہ وہ معاویہ کے ساتھ اپنے حق میں بہتر شرائط پر امن قائم کر لیں گے۔ اس کے علی کے لیے اتنی قوت جمع کرنا بھی دشوار ہو گیا کہ وہ معاویہ کی جانب سے بھیجے جانے والے ان چھاپہ مار دستوں کو روک سکیں جو علی بن ابی طالب کے حامی شہریوں کو ہراساں کرنے کے لیے مسلسل حملے کرتے تھے۔ 658ء میں مصر بھی معاویہ کے قبضے میں چلا گیا جس سے عراق کے باہر علی کا اثر و رسوخ مزید محدود ہو کر رہ گیا۔ تاہم 661ء میں بسر بن ابی ارطاہ کے چھاپے کے بعد عوامی سطح پر معاویہ کے خلاف شدید غم و غصہ پیدا ہوا جس نے بالآخر عراقیوں کی جنگ کے لیے حمایت کو متحرک کر دیا اور موسمِ سرما کے اختتام پر ایک بڑے حملے کی منصوبہ بندی کی گئی۔ یہ تمام منصوبے اس وقت ترک کر دیے گئے جب 26 جنوری 661ء کو صبح کی نماز کے دوران علی کو خارجی ابنِ ملجم نے قتل کر دیا۔ ان کی وفات نے معاویہ کے لیے راہ ہموار کی جنھوں نے بعد ازاں خلافتِ امویہ کی داغ بیل ڈالی۔

## پس منظر

تیسرے خلیفہ راشد عثمان بن عفان کی متنازع پالیسیوں کے نتیجے میں ایک بغاوت اٹھی جو بالآخر 656ء میں ان کے قتل پر منتج ہوئی۔ اس کے بعد اہلِ مدینہ اور وہاں موجود گروہوں نے پیغمبر اسلام محمد بن عبد اللہ کے چچا زاد اور داماد علی بن ابی طالب کو خلیفہ منتخب کیا۔ مدینہ میں انھیں تقریباً متفقہ بیعت حاصل ہوئی اور مختلف غیر مراعات یافتہ افراد ان کے گرد جمع ہو گئے۔ علی بن ابی طالب کا یہ وسیع اتحاد مدینہ کے مسلمانوں (جنھیں انصار کہا جاتا تھا) عراقی قرّاء پر مشتمل تھا، یعنی وہ ابتدائی مسلمان جو عراق میں آباد ہوئے تھے اور اس کے علاوہ وہ بعد میں آنے والے لوگ بھی شامل تھے جن کی قیادت با اثر قبائلی سردار کر رہے تھے۔ اس کے برعکس قریش کے طاقتور قبیلے میں علی کو محدود حمایت حاصل ہوئی اور قریش کے بعض افراد خود خلافت کے امیدوار تھے۔ قریش ہی میں سے پیغمبر اسلام کی عائشہ بنت ابی بکر اور دو صحابہ طلحہ بن عبید اللہ اور زبیر بن عوام نے جلد ہی علی کی خلافت کو چیلنج کیا۔ اسی طرح جب عثمان کے چچا زاد معاویہ کو شام کی گورنری سے معزول کر دیا گیا تو انھوں نے علی کی خلافت کو تسلیم کرنے سے انکار کر دیا اور عثمان کے قاتلوں سے قصاص کا مطالبہ کیا۔
[تصغیر|[نہر نہروان|نہرِ نہروان]]
656ء میں علی نے جنگِ جمل میں عائشہ، طلحہ اور زبیر کی بغاوت کو کُچلا مگر 657ء میں معاویہ کے خلاف جنگِ صفین فیصلہ کن ثابت نہ ہو سکی۔ جب معاویہ کو شکست کا اندیشہ ہوا تو انھوں نے قرآن کے ذریعے ثالثی کی اپیل کی۔ علی بن ابی طالب کی فوج میں امن کے شدید رجحان کے باعث انھیں یہ پیش کش قبول کرنا پڑی اور ایک بد قسمت ثالثی کمیٹی قائم کی گئی جس میں علی اور معاویہ دونوں کے نمائندے شامل تھے اور جس کا مقصد قرآن کی روشنی میں تنازع کو حل کرنا تھا۔ جب علی اپنے دار الحکومت کوفہ کی طرف واپس لوٹے تو ان کے بعض سپاہیوں نے ثالثی پر تنقید کی اور دو انسانوں کے فیصلے کو قبول کرنے پر علی پر کفر کا الزام عائد کیا۔ ان میں سے اکثر نے پہلے خود علی کو ثالثی پر مجبور کیا تھا مگر اب وہ یہ نعرہ لگانے لگے کہ فیصلہ کرنے کا حق صرف اللہ کو ہے۔ علی نے ان میں سے بہت سوں کو دوبارہ قائل کر لیا لیکن باقی افراد دریائے دجلہ کے مشرقی کنارے نہروان کی نہر کے قریب جمع ہو گئے۔ اسی علاحدگی کے بعد وہ خوارج کے نام سے معروف ہوئے یعنی وہ لوگ جو جماعت سے نکل گئے۔ خوارج نے علی بن ابی طالب کو خلیفہ ماننے سے انکار کر دیا اور انھیں، ان کے پیروکاروں کو اور شامیوں کو کافر قرار دیا۔ انھوں نے ایسے افراد کے خون کو حلال سمجھا اور متعدد قتل کیے، جن میں بظاہر عورتوں کو بھی نہیں بخشا گیا۔ سنہ 658ء میں علی نے جنگِ نہروان میں خوارج کو کچل دیا تاہم ان کے باقی ماندہ عناصر اور شاخیں کئی برس تک دہشت پھیلاتی رہیں۔
## جنگِ نہروان کے بعد کی صورتِ حال
تصغیر|خوارج کا عربی زبان میں نعرہ  (حکم کا اختیار صرف ﷲ کو ہے)۔
جنگِ نہروان کے بعد علی بن ابی طالب نے فوراً معاویہ کے خلاف اپنی مہم دوبارہ شروع کرنا چاہی مگر اس پر ایک یمنی نژاد با اثر قبائلی سردار اشعث بن قیس نے اعتراض کیا۔ اس نے یہ موقف اختیار کیا کہ لشکر شدید تھکن کا شکار ہے اور علی سے درخواست کی کہ وہ وقتی طور پر کوفہ واپس چلیں تاکہ فوج کو آرام کا موقع مل سکے۔ ممکن ہے یہ تھکن محض ایک بہانہ ہو کیونکہ ابنِ قیس اور دوسرے قبائلی سردار (اشراف القبائل) دراصل معاویہ کے ساتھ ایک اور جنگ سے بچنا چاہتے تھے یا پھر یہ مطالبہ واقعی فوج کے عمومی جذبات کی عکاسی کر رہا تھا۔ بہرحال علی نے یہ بات مان لی اور کوفہ واپس آ گئے۔ کوفہ پہنچ کر علی نے شہر سے باہر نُخیلہ کے مقام پر پڑاؤ ڈالا اور اپنے ساتھیوں کو حکم دیا کہ جنگ کی تیاری کریں اور صرف کبھی کبھار کوفہ میں اپنے گھروں کو جائیں۔ اس کے بعد انھوں نے اپنے صاحبزادے حسن کو کوفہ بھیجا تاکہ وہ لوگوں کو جنگ کے لیے آمادہ کریں اور نئے مجاہدین جمع کریں لیکن انھیں وہاں خاطر خواہ کامیابی نہ ملی۔ آنے والے دنوں میں نخیلہ میں موجود فوجی بھی آہستہ آہستہ کیمپ چھوڑ کر کوفہ واپس جانے لگے۔ اس صورتِ حال میں علی کو اپنی مہم ترک کرنا پڑی اور وہ خود بھی کوفہ واپس آ گئے۔

جدید مؤرخین میں فریڈ ڈونر کا خیال ہے کہ جنگِ نہروان میں متقی مسلمانوں کے قتل نے علی بن ابی طالب کے اخلاقی دعوائے قیادت کو نقصان پہنچایا کیونکہ ان کے نزدیک خوارج اسلام کے سب سے خالص نمائندے تھے، اگرچہ وہ پیغمبر اسلام کے مقابلے میں زیادہ سخت گیر تھے۔ ڈونر کے مطابق اسی وجہ سے اور اس حقیقت کے باعث کہ شامی اور عراقی فوجی اکثر ایک ہی قبائل سے تعلق رکھتے تھے، عراقیوں میں شامیوں کے خلاف ایک اور جنگ کا جوش پیدا نہ ہو سکا۔ اس کے برعکس محمد عبد الحی شعبان کا کہنا ہے کہ قبائلی سرداروں نے جنگِ نہروان میں اپنے قرّاء حریفوں کو کچل دیا تھا اور اب وہ شامیوں کے خلاف دوبارہ لڑنے سے گریزاں تھے کیونکہ وہ ان کے ساتھ صلح کے خواہاں تھے۔ درحقیقت قراء اور قبائلی سردار سیاسی اقتدار کے لیے ایک دوسرے کے مد مقابل تھے جہاں قُرّاء اپنی دینی حیثیت کی بنیاد پر اور قبائلی سردار اپنے نسب و قبائلی اثر و رسوخ کی بنیاد پر طاقت حاصل کرنا چاہتے تھے۔ اسی طرح حسین محمد جعفری (متوفی 2019ء) کے مطابق قبائلی سرداروں کو یہ اندیشہ تھا کہ علی بن ابی طالب ان کے عثمانی دور کے حاصل کردہ مرتبے کو ختم کر کے کوفہ میں اسلامی قیادت کو قبائلی اشرافیہ کی قیمت پر بحال کرنا چاہتے ہیں۔ جنگِ صفین کے بعد انہی قبائلی سرداروں نے علی پر زور دیا تھا کہ وہ خوارج کے خطرے سے نمٹیں کیونکہ خوارج کی صفوں میں زیادہ تر قراء شامل تھے۔ جب خوارج کو شکست ہو گئی تو یہی سردار علی کی جانب سے معاویہ کے خلاف نئی مہم کی اپیل کو مسترد کرنے لگے۔ اس دوران معاویہ نے خفیہ طور پر ان قبائلی سرداروں کو منصب اور دولت کی پیش کش کی بشرطیکہ وہ ان کا ساتھ دیں جبکہ علی نے اصولی طور پر قبائلی سرداروں کو کسی قسم کی مالی رعایت دینے سے انکار کر دیا۔ جعفری کے بقول اسی بنا پر انھوں نے  کے ساتھ علی کا ساتھ چھوڑ دیا۔ بہرحال قراء کی بڑی تعداد کی علاحدگی اور قبائلی سرداروں کی سرد مِہری نے علی کے اتحاد کو شدید طور پر کمزور کر دیا۔

## سقوطِ مصر
اسی زمانے میں معاویہ نے تقریباً چھ ہزار افراد پر مشتمل ایک لشکر مصر کی طرف روانہ کیا جس کی قیادت عمرو بن عاص کر رہے تھے۔ عمرو بن عاص وہی تھے جنھوں نے اس سے پہلے عمر بن خطاب کے دورِ خلافت () میں مصر فتح کیا تھا۔ جب وہ مصر میں داخل ہوئے تو عثمان کے مقامی حامی بھی ان کے ساتھ آ ملے۔ علی کے مقرر کردہ گورنر اور ان کے منہ بولے بیٹے محمد بن ابی بکر تقریباً دو ہزار افراد پر مشتمل ایک چھوٹا سا لشکر لے کر عمرو بن عاص کا مقابلہ کرنے نکلے۔ مگر جب ان کے لشکر کے اگلے دستے کو (جس کی قیادت کنانہ بن بشر کر رہے تھے) عمرو بن عاص نے سخت شکست دی تو محمد بن ابی بکر کے ساتھی انھیں چھوڑ کر منتشر ہو گئے۔ شدید پیاس کی حالت میں نیم مردہ محمد بن ابی بکر پکڑے گئے۔ انھوں نے پانی مانگا مگر انھیں پانی دینے سے انکار کر دیا گیا اور بالآخر انھیں قتل کر دیا گیا۔ ان کی لاش کو ایک گدھے کی کھال میں رکھ کر جلا دیا گیا۔ یوں صفر 38ھ (اگست 658ء) میں مصر معاویہ کے قبضے میں چلا گیا۔ شکست سے پہلے محمد بن ابی بکر نے علی بن ابی طالب سے کمک کی درخواست کی تھی مگر قبائلی سرداروں کی بے عملی کے باعث خلیفہ صرف تقریباً دو ہزار افراد ہی جمع کر سکے۔ یہ کمک بھی بہت دیر سے تیار ہوئی اور جب علی کو مصر کے سقوط کی خبر ملی تو یہ لشکر بھی منتشر ہو گیا۔ اپنے منہ بولے بیٹے کی موت نے علی کو گہرا صدمہ پہنچایا۔ انھوں نے اپنے قریبی ساتھی ابنِ عباس کو خط لکھا اور کوفہ والوں کی بے حسی اور عدم تعاون پر سخت شکوہ کیا۔ اس خط میں انھوں نے محمد بن ابی بکر کی تعریف کی کہ انھوں نے اپنا فرض ادا کیا تاہم یہ بھی تسلیم کیا کہ وہ عمر اور تجربے کے لحاظ سے کمزور تھے۔ واضح رہے کہ محمد بن ابی بکر کی جگہ مصر بھیجے جانے والے زیادہ قابل اور تجربہ کار سپہ سالار مالک اشتر اس سے پہلے ہی 657ء میں راستے میں زہر دے کر قتل کر دیے گئے تھے اور یہ کارروائی معاویہ کی سازش کے تحت کی گئی تھی۔

## شامیوں کے چھاپے
تصغیر|علی اور معاویہ کے درمیان ہونے والے تنازع  کا نقشہ
[تصغیر|[مسجد کوفہ|مسجدِ کوفہ، جہاں 661ء میں علی کو فجر کی نماز کے دوران قتل کیا گیا، اس سے کچھ ہی پہلے وہ شام کے خلاف ایک نئی مہم کی تیاری کر رہے تھے۔]]

معاویہ نے اس کے ساتھ ساتھ ایسے فوجی دستے بھی روانہ کرنے شروع کیے جن کا مقصد علی کے حامی شہری علاقوں کو ہراساں اور پریشان کرنا تھا۔ یہ دستے براہِ راست دشمن فوج سے ٹکرانے کی بجائے عام آبادی کو نشانہ بناتے تھے۔ ان کی کارروائیاں زیادہ تر دریائے فرات کے کناروں، کوفہ کے نواحی علاقوں اور خاص طور پر حجاز اور یمن میں ہوئیں۔ علی ان حملوں کا بر وقت اور مؤثر جواب دینے کی پوزیشن میں نہیں تھے۔ 661ء میں بسر بن ابی ارطاہ کی قیادت میں ہونے والے ایک بڑے چھاپے کے موقع پر اہلِ کوفہ نے بالآخر جہاد کی اپیل پر لبیک کہا اور معاویہ کے لشکر کو شکست دی مگر اس وقت تک دشمن یمن تک پہنچ چکا تھا۔ روایات میں بسر بن ابی ارطاہ پر نہایت سنگین مظالم کے الزامات ملتے ہیں۔ ان میں علی بن ابی طالب کے ایک قریبی رشتہ دار عبید اللہ بن عباس کے دو کم سن بیٹوں کا قتل اور بعض مسلمان عورتوں کو غلام بنانا شامل ہے، جسے بعض مؤرخین کے نزدیک مسلمانوں کی تاریخ میں اپنی نوعیت کا پہلا واقعہ سمجھا جاتا ہے۔ ان چھاپوں کا بنیادی مقصد غالباً علی کی جانب سے شام کے خلاف کسی نئی فوجی مہم کی تیاری کو کمزور کرنا اور ان کے حامی علاقوں میں بد دلی اور انتشار پیدا کرنا تھا۔

## ایران
علی کی خلافت کے آخری برسوں میں مشرقی ولایات (صوبہ جات) میں بھی کئی بغاوتیں ہوئیں جنھوں نے کمزور ہوتی ہوئی مرکزی حکومت سے فائدہ اٹھایا۔ مشرقی ولایتِ خراسان میں ایک مرحلے پر شہر نیشاپور باغیوں کے قبضے میں چلا گیا اور غالب امکان ہے کہ اس عرصے میں وہاں ایک یا دو بغاوتیں ہوئیں۔ تقریباً 660ء کے آس پاس فارس اور کرمان کے گورنروں کو معزول کر دیا گیا جس کے بعد علی نے زیاد بن ابیہ کو وہاں بھیجا جنھوں نے صورتِ حال پر قابو پایا اور نظم بحال کیا۔ ابتدائی تاریخی ماخذ ان واقعات کی تفصیل کم بیان کرتے ہیں کیونکہ ان کی توجہ زیادہ تر عراق کے حالات پر مرکوز رہی ہے۔

## شام پر دوسرا حملہ
اپنے آخری مہینوں میں علی نے نہج البلاغہ میں منسوب خطبات میں بار بار کوفیوں کی مسلسل نا فرمانی پر شکایت کی۔ اس کے باوجود وہ شام کے خلاف دوسری فوجی مہم کی تیاری میں مصروف رہے اور بظاہر آخرکار ایک بڑے حملے کے لیے مناسب حمایت حاصل کر لی جس کا آغاز موسمِ سرما کے آخر میں 661ء میں ہونا تھا۔ اس کی ایک اہم وجہ 661ء میں بسر بن ابی ارطاہ کی قیادت میں ہونے والے بد نام شامی حملے کے بعد پیدا ہونے والا عوامی غصہ تھا۔ اس حملے کے بعد کوفہ کے بعض قبائلی سرداروں نے جنگ کے لیے اپنی حمایت کا اعلان کیا اور اپنے آدمیوں کو تیار کیا جبکہ علی نے الگ سے سواد کے علاقے سے نئے جنگجو بھرتی کیے۔ ایک روایت کے مطابق اس طرح علی کے پاس تقریباً چالیس ہزار مرد جمع ہو گئے جو شام کی طرف پیش قدمی کے خواہش مند تھے۔ جنگ کی تیاری کے طور پر زیاد بن خصفہ کی قیادت میں ایک دستہ شام پر چھاپہ مارنے کے لیے بھیجا گیا لیکن غالب امکان ہے کہ اس کارروائی سے کوئی خاص نقصان نہیں پہنچا کیونکہ علی نے انھیں ہدایت دی تھی کہ صرف انھی سے لڑیں جو ان سے لڑیں، کسی پر ظلم نہ کریں اور بدوی آبادیوں میں مداخلت نہ کریں۔ تاہم یہ مجوزہ دوسری مہم علی کے قتل کے بعد ترک کر دی گئی۔ 26 جنوری 661ء کو صبح کی نماز کے وقت خارجی ابن ملجم نے علی کو قتل کر دیا۔ ان کی یہ ہلاکت معاویہ کے اقتدار کی راہ ہموار کرنے کا سبب بنی جنھوں نے بعد میں دولت امویہ کی بنیاد رکھی۔

## حوالہ جات
### پا ورقی

### ماخذ

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

زمرہ:تاریخ سرزمین شام
زمرہ:خلافت راشدہ کی عسکری تاریخ
زمرہ:سوریہ کی عسکری تاریخ